  Анжелика Тихонова корреспондент Удмурт кылэн тодматӥзы Великий Новгородын кылъёсъя V фестивальын 27-тӥ шуркынмонэ. Тодматонэз Удмуртиысь Дэбес ёросысь Зар-Медло гуртын вордскем Богдан Владыкин ортчытӥз. Фестивале вуылэмез но удмуртлыкен герӟаськем мукет ужъёсыз сярысь иворъёсъя «Удмуртия» агентстволэн корреспондентэзлы вераз. «Фестиваль туж умой ортчиз, туж трос кылъёсын тодматэмын вал: горномарийской, чуваш, каталанской, тибет, фин, Австралиысь аборигенъёслэн кылъёсынызы, отын 35 пӧртэм кылъёссы. Мон верай удмурт кыл сярысь. Нырысь ик валэктӥ, кытын со Удмуртия, малы ке шуоно тросэз уг тодо, мынэсьтым куд-ог дыръя «Со Сибирьын-а?» шуыса юало. Собере ӟечкылан сярысь, алфавит, выль букваос, личной местоимениос, ударение, агглютинативность, отрицательной глаголъёс, послелог, удмурт числительнойёс сярысь верай. Собере Герберен, перепечъёсын, Брангурт песянайёсын, Чайковскиен тодматӥ», — вераз Богдан Владыкин. 18 аресъем Богдан та дыре Санкт-ПетербургысьА. С. Пушкин нимо Ленинград кун университетын география но биология ӧнеръёсъя дышетске. Со вакытэ ик Санкт-Петербургысь но Ленинград улосвылысь «Удмурт Кенеш» огазеяськонлэн кивалтӥсезлэн воштӥсез луэ, мылкыд карисьёсты удмурт кыллы дышетэ. «ВКонтакте» мерлыко вотэс бамысь группаысь «Удмурт Кенешлэн» коньывуонэ пумиськонзы луоз шуыса тодӥ. «Мыным кельше» шуыса пусйи. Нош мыным «мылкыдыд ӧвӧл-а отчы ветлыны» шуыса гожтӥзы. Ветлӥ, соослы ярай, мыным но соос туж яразы. Али туж трос ужрадъёс ортчо, дыры вань ке, отчы ветлӥсько. Озьы Санкт-Петербургын сето калыклэн лулчеберетэзлэн нуналъёсыз вал, мон сяна нокин мыныны ӧз быгаты. Отын одно ик кыӵе ке должностед луыны кулэ. Озьы мон кивалтӥсьлэн воштӥсез но сето калыклэн кураторез луи. Сетоос Ымусьтонэз пумитаны ӧтизы. Ингерманландецъёс но ӧтё. Санкт-Петербургын Венгрилэн, Эстонилэн, Финляндилэн консулъёсынызы пумиськонъёс вал ини», — вераз Богдан. Солэн кылъёсызъя, ужрадъёсы пыриськон солы фин-угор элькунъёсысь выль эшъёс сётэ. Пумиськонъёсын соос удмурт кылын верасько, кырӟало, экто. «Удмуртиын улыкум мон асме удмурт шуыса юн ӧй вералля. Нош али удмурт кырӟанъёс уг кылзӥськы ке, удмуртъёс, Удмуртия сярысь фильм уг учкиськы ке, кыӵе ке урод луэ. Али мон ваньзылы верасько мон удмурт шуыса. Сое тодо одногруппникъёсы но, дышетӥсьёсы но, огъяулонниын но» Санкт-Петербургысь А. С. Пушкин нимо Лениград кун университетын дышетскись Богдан ВладыкинБогдан Санкт-Петербургын удмурт кыллы дышетэ на. Солэн верамезъя, группаязы тямыс адями ветлэ. «Удмурт Кенешамы» удмурт кылэз тодӥсьтэм муртъёс вань, нош соос удмуртъёслэсь тунсыкъёссэс азинто бере, соос тодыны кулэ удмурт кылэз. Огезлэн яратоно нылашез Удмуртиысь, но со удмурт кылэз уг тоды, пе. Пияшезлэн тодэмез потэм. Куд-огъёсызлы кыл кельше. Мон соосты 1–4 классъёслы чаклам «Анай кыл» учебникъя дышетӥсько. Секыт сётӥське «ӥ» букваез пуктон, «сь» сочетаниез «щ» шуыса лыдӟон, «ӧ» буква»,  — валэктэ Богдан Владыкин. Паймымон, но Богданлэн анаез Украинаысь.  «Мынам атае удмурт. Кылэз школаын дышетӥ, дышетӥсе Ершова Марина Александровна вал, али со Дэбесын «Удмурт Кенешлэн» ёзэтэныз но кивалтэ. Туж трос песянаен улӥмы, соин али но нуналлы быдэ удмурт кылын гинэ вераськисько», — шуэ Богдан Владыкин. Тегъёс: Санкт-Петербург фестиваль йӧскалыклулчеберет УдмуртКенеш удмуртъёс удмурткыл  